CELEX: 32021D2258
Language: sl
Date: 2021-12-14 00:00:00
Title: Izvedbeni sklep Komisije (EU) 2021/2258 z dne 14. decembra 2021 o zahtevku za prijavo evropske državljanske pobude „Green VAT – zeleni DDV EU za spodbujanje trajnostnih in okolju prijaznih izdelkov in storitev“ v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2021) 9041) (Besedilo v angleškem jeziku je edino verodostojno)

20.12.2021   
               
               
                  SL
               
               
                  Uradni list Evropske unije
               
               
                  L 456/17
               
            
         IZVEDBENI SKLEP KOMISIJE (EU) 2021/2258
         z dne 14. decembra 2021
         o zahtevku za prijavo evropske državljanske pobude „Green VAT – zeleni DDV EU za spodbujanje trajnostnih in okolju prijaznih izdelkov in storitev“ v skladu z Uredbo (EU) 2019/788 Evropskega parlamenta in Sveta
         
            
               (notificirano pod dokumentarno številko C(2021) 9041)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Komisiji je bil 5. novembra 2021 predložen zahtevek za prijavo evropske državljanske pobude „Green VAT – zeleni DDV EU za spodbujanje trajnostnih in okolju prijaznih izdelkov in storitev“.
                  
               
                     (2)
                  
                  
                     Kot so navedli organizatorji, je cilj pobude „znižanje stopnje DDV za okolju prijazne izdelke in storitve“.
                  
               
                     (3)
                  
                  
                     Dodatne podrobnosti o vsebini, ciljih in ozadju pobude so v prilogi. V pobudi organizatorji Komisijo pozivajo, naj na ravni Evropske unije uvede znižanje davka za ekološke, trajnostno proizvedene in okolju prijazne izdelke, da bi lahko vse države članice dejavno podprle varstvo podnebja in okolja. Poleg tega navajajo, da je davek na dodano vrednost (DDV) vsem vladam v Uniji na voljo kot instrument fiskalne politike in da bi bile države članice zavezane izvajati ustrezne pravne določbe Unije. Predlagajo, naj Komisija kot podlago za zeleni DDV uporabi prožnejšo ureditev stopenj DDV, o kateri je Svet ECOFIN odločil poleti 2021.
                  
               
                     (4)
                  
                  
                     V kolikor je cilj pobude sprejetje določb za harmonizacijo zakonodaje glede prometnih davkov v obsegu, v kakršnem je takšna harmonizacija potrebna za vzpostavitev in delovanje notranjega trga in preprečevanje izkrivljanja konkurence, je Komisija pristojna, da predloži predlog pravnega akta na podlagi člena 113 Pogodbe.
                  
               
                     (5)
                  
                  
                     Iz navedenih razlogov noben del pobude ni očitno zunaj okvira, v katerem ima Komisija pristojnost za predložitev predlogov pravnih aktov Unije za namen izvajanja Pogodb.
                  
               
                     (6)
                  
                  
                     Ta ugotovitev ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s skladnostjo z načeloma sorazmernosti in subsidiarnosti ter združljivostjo s temeljnimi pravicami.
                  
               
                     (7)
                  
                  
                     Skupina organizatorjev je predložila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, ter imenovala kontaktni osebi v skladu s členom 5(3), prvi pododstavek, navedene uredbe.
                  
               
                     (8)
                  
                  
                     Pobuda ni očitno žaljiva, neresna ali šikanozna niti ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, zapisanimi v Listini Evropske unije o temeljnih pravicah.
                  
               
                     (9)
                  
                  
                     Pobudo „Green VAT – zeleni DDV EU za spodbujanje trajnostnih in okolju prijaznih izdelkov in storitev“ bi bilo zato treba prijaviti.
                  
               
                     (10)
                  
                  
                     Ugotovitev, da so pogoji za prijavo v skladu s členom 6(3) Uredbe (EU) 2019/788 izpolnjeni, ne pomeni, da Komisija potrjuje resničnost navedb v pobudi, za katero je izključno odgovorna skupina organizatorjev pobude. Vsebina pobude izraža le stališča skupine organizatorjev in ne odraža stališč Komisije –
                  
               SPREJELA NASLEDNJI SKLEP:
         
            Člen 1
            Evropska državljanska pobuda „Green VAT – zeleni DDV EU za spodbujanje trajnostnih in okolju prijaznih izdelkov in storitev“ se prijavi.
         
         
            Člen 2
            Ta sklep je naslovljen na skupino organizatorjev državljanske pobude „Green VAT – zeleni DDV EU za spodbujanje trajnostnih in okolju prijaznih izdelkov in storitev“, ki jo kot kontaktni osebi zastopata Nadine STÄDTNER in Karolina PROTAS.
         
         
            V Strasbourgu, 14. decembra 2021
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.